b"\n_START_ARTICLE_\nValeri\xc3\xa0 I\n_START_SECTION_\nOr\xc3\xadgens i carrera pol\xc3\xadtica\n_START_PARAGRAPH_\nSegons informa l'historiador Sext Aureli V\xc3\xadctor, procedia d'una fam\xc3\xadlia de senadors, pertanyents a la gens Lic\xc3\xadnia. Es va casar amb Egnatia Mariniana, amb qui va tenir dos fills: Publi Licini Valeri\xc3\xa0 Ignaci Gal\xc2\xb7li\xc3\xa8 i Valeri\xc3\xa0 el Jove._NEWLINE_Va passar per diversos c\xc3\xa0rrecs al servei de l'estat i el 237 fou c\xc3\xb2nsol. El mateix any va ser princep senatus. Gordi\xc3\xa0 III el va negociar a trav\xc3\xa9s d'ell l'aprovaci\xc3\xb3 del senat per ser elevat a emperador. El 249 Deci el va nomenar censor quan va reviure aquesta magistratura, per\xc3\xb2 ell va declinar acceptar, encara que est\xc3\xa0 clar que era el seu home de confian\xc3\xa7a, ja que es va quedar a c\xc3\xa0rrec dels assumptes de govern a Roma mentre Deci va marxar a la fat\xc3\xaddica campanya d'Il\xc2\xb7l\xc3\xadria. Amb l'emperador Treboni\xc3\xa0 Gal va ser nomenat dux bellorum d'un ex\xc3\xa8rcit probablement destinat a la guerra amb P\xc3\xa8rsia.\n_START_SECTION_\nAscens al tron\n_START_PARAGRAPH_\nM\xc3\xa9s tard fou enviat a reclutar soldats per reprimir la revolta de Marc Emili\xc3\xa0 i restablir l'obedi\xc3\xa8ncia de les legions de M\xc3\xa8sia i Pann\xc3\xb2nia. Valeri\xc3\xa0 va anar a N\xc3\xb2rica i R\xc3\xa8cia per aixecar aquest ex\xc3\xa8rcit, per\xc3\xb2 els r\xc3\xa0pids moviments de l'usurpador van obligar Treboni\xc3\xa0 Gal a anar personalment contra el rebel i els seus soldats es van passar al camp del rebel i van matar tant a Gal com al seu fill Volusi\xc3\xa0 a la vora de Terni (probablement el febrer del 253). Emili\xc3\xa0 va arribar a Roma on fou reconegut emperador pel senat rom\xc3\xa0 despr\xc3\xa9s d'una petita oposici\xc3\xb3, _NEWLINE_Emili\xc3\xa0 no gaud\xc3\xad gaire temps de l'imperi doncs va morir tamb\xc3\xa9 a mans dels seus soldats el mes d'agost, quan van saber que les legions de N\xc3\xb2rica i R\xc3\xa8cia s'acostaven a It\xc3\xa0lia. En morir Emili\xc3\xa0, Valeri\xc3\xa0 fou reconegut com a emperador, quan era prop de Spoleto on estaven acampats els homes d'Emili\xc3\xa0.Llavors les legions de N\xc3\xb2rica i R\xc3\xa8cia van proclamar emperador a Valeri\xc3\xa0. Reconegut pel senat rom\xc3\xa0, amb el qual sempre mantingu\xc3\xa9 bones relacions, va associar al seu fill Publi Licini Gali\xc3\xa8 al tron.\n_START_SECTION_\nPol\xc3\xadtica religiosa\n_START_PARAGRAPH_\nContinuador de la pol\xc3\xadtica religiosa de Deci, promulg\xc3\xa0 dos edictes (el 257 i el 258) contra els cristians, que els obligaven a observar el culte estatal i els privaven de reunir-se en assemblees i de visitar els cementiris, els quals, juntament amb les altres propietats i b\xc3\xa9ns, els foren confiscats. Durant el seu govern moriren m\xc3\xa0rtirs, entre altres, Sixt II, Lloren\xc3\xa7 de Roma, Cebri\xc3\xa0 de Cartago i Fructu\xc3\xb3s de Tarragona. Concretament, en el primer edicte obligava als sacerdots cristians a realitzar sacrificis als d\xc3\xa9us romans o exiliar-se. En el segon, ordenava que els l\xc3\xadders cristians fossin executats, els senadors i cavallers romans que fossin cristians haurien de fer actes p\xc3\xbablics de culte als d\xc3\xa9us tradicionals o se'ls expropiaria les propietats i els t\xc3\xadtols i si insistien a negar-se quedaven sentenciats a mort, pel que fa a les dones si eren de fam\xc3\xadlia patr\xc3\xadcia i no feien apostasia perdrien les seves propietats i s'haurien d'exiliar, mentre que els membres de la classe treballadora amb aquesta actitud passarien a ser esclaus."